Labrīt, godātie deputāti! Sākam Saeimas 2018. gada 20. novembra ārkārtas sēdi. Darba kārtībā – lēmuma projekts “Par Saeimas komisiju sastāvu”. Strādājam ar dokumentu Nr. 43A. Vai deputāti vēlas debatēt? Deputāti nevēlas debatēt. Lūdzu zvanu! Balsosim par lēmuma projektu “Par Saeimas komisiju sastāvu”! Lūdzu balsošanas režīmu! Lūdzu rezultātu! Par - 92, pret un atturas - nav. Lēmums pieņemts. Paldies. Lūdzu zvanu! Lūdzu deputātu reģistrācijas režīmu! Laiks paziņojumiem. Vārds deputātei Anitai Muižniecei.
Labrīt, godājamie Saeimas deputāti! Pēc piecām minūtēm Dzeltenajā zālē notiks deputātu grupas sadarbības veicināšanai ar Somijas parlamentu dibināšanas sanāksme. Visus interesentus laipni lūdzu piedalīties. Paldies.
Vārds deputātam Uldim Budriķim.
Labrīt, godātie kolēģi! Piecpadsmit minūtes pēc šīs sēdes Dzeltenajā zālē notiks deputātu grupas sadarbības veicināšanai ar Dānijas parlamentu dibināšanas sēde. Lūdzu visus interesentus piedalīties. Paldies.
Vārds Saeimas sekretāram Andrejam Klementjevam.
Labrīt, augsti godātie deputāti! Es saprotu, ka sadarbības grupas - tās ļoti svarīgas, bet mūsu pamatdarbs - tas ir darbs komisijās. Un tāpēc katrs deputāts saņēma e-pastā grafiku, cikos tiks sasauktas Sarkanajā zālē pirmās komisiju sēdes. Lūdzu pārbaudīt! Arī mūsu mājaslapā ir grafiks. Es pateikšu tikai par pirmajām divām... lai pēc tam vieglāk būtu komunicēt caur palīgiem, konsultantiem... komisijās, kurās jūs esat ievēlēti. Otrdien, 20. novembrī, pulksten 10.30 Sarkanajā zālē notiks pirmā sēde Budžeta un finanšu (nodokļu) komisijai, pulksten 11.00 – Juridiskajai komisijai. Visām pārējām komisijām būs pēc grafika. Lūdzu sekot līdzi un nekavēt! Cerēsim, ka mēs šodien desmit komisijās varēsim satikties. (Starpsauciens.) Jā, visi Sarkanajā zālē... satiksimies Sarkanajā zālē. Desmit komisijām sēdes paredzētas šodien. Un rīt no pulksten 12.30 sāksim... tāpēc ka Ministru kabineta sēde... un viņi lūdza mums pēc pulksten 12.00 sākt... Lūdzu būt disciplinētiem, kārtīgiem un ierasties laikus. Paldies jums.
Paldies. Vārds Saeimas sekretāra biedrei Marijai Golubevai. Reģistrācijas rezultāti.
Nav reģistrējušies: Uldis Augulis... nav, Dagmāra Beitnere-Le Galla... (Dep. D. Beitnere-Le Galla: “Esmu!”) ir, Marija Golubeva... arī es esmu šeit. (Smiekli.)
Paldies. Saeimas ārkārtas sēdi slēdzu.